西齋聞禽
作者：周紫芝
朝代：宋

paragraphs: 西齋草樹頗蒙密，竹暗城頭不通日。
風晴高柳恰飛綿，花盡黄蜂未成蜜。
北窗也復可憐人，亂離十載空傷神。
病對青山疑是夢，眼驚新綠已無春。
羈懷有句喑不吐，終日無言聞鳥語。
寒窗窈窕不嫌風，晚色溟濛却宜雨。
穿條隔葉止復啼，白粉畫眉金作羽。
應爲山翁久慣聽，聽久不知心轉苦。
廟堂何日議銷兵，攜手尚堪歸樂土。
還我花姑溪上椽，臥聽春禽囀桃塢。